ΓΡΑΠΤΗ ΕΡΩΤΗΣΗ E-0328/02

υποβολή: Feleknas Uca (GUE/NGL) προς το Συμβούλιο

(12 Φεβρουαρίου 2002)

Θέμα: Συγκρούσεις στη Μέση Ανατολή

Η κατάσταση στη Μέση Ανατολή είναι ανησυχητική και η κρίση εντείνεται καθημερινά. Ο ισραηλινός στρατός εισέβαλε στηνπό παλαιστινιακή διοίκηση περιοχή. Σύμφωνα με τα δημοσιεύματα των εφημερίδων και τα ανακοινωθέντα του Τύπου, κατά τις συνεχείς συγκρούσεις μεταξύ Παλαιστινίων και Ισραηλινών έχουν σκοτωθεί από το 2000 χιλιάδες άνθρωποι, στην πλειοψηφία τους Παλαιστίνιοι. Μόλις την περασμένη Κυριακή σε μια επιχείρηση αυτοκτονίας στην Ιερουσαλήμ σκοτώθηκαν δύο άνθρωποι και τραυματίσθηκαν περισσότεροι από εκατό. Ο αριθμός των θυμάτων από τις συγκρούσεις στη Μέση Ανατολή είναι τρομακτικός. Προς το παρόν μια ειρηνική λύση μεταξύ των αντιμαχομένων τοποθετείται κατά τη γνώμη μου στο μακρινό μέλλον.

Πώς εκτιμά το Συμβούλιο την παρούσα κατάσταση στη Μέση Ανατολή·

Ποια μέτρα θα λάβει το Συμβούλιο για τον τερματισμό των συγκρούσεων στη Μέση Ανατολή·

Ποιες πρωτοβουλίες θα λάβει το Συμβούλιο στο πρώτο εξάμηνο του 2002 για να συμβάλει σε μία ειρηνική επίλυση της κρίσης στη Μέση Ανατολή·

Απάντηση

(26 Ιουνίου 2002)

Το Συμβούλιο ανησυχεί ιδιαίτερα για την εξαιρετική σοβαρότητα της κατάστασης στη Μέση Ανατολή και απηύθυνε έκκληση για τον τερματισμό του σημερινού φαύλου κύκλου βίας καθώς και των δεινών του ισραηλινού και του παλαιστινιακού λαού. Το Ευρωπαϊκό Συμβούλιο του Λάκεν όρισε τα μέτρα που επιβάλλεται να ληφθούν από τα δύο μέρη προκειμένου να μπορέσει να επαναληφθεί ο πολιτικός διάλογος. Κατά τη σύνοδό του στη Βαρκελώνη, στις 15/16 Μαρτίου 2002, το Ευρωπαϊκό Συμβούλιο προέβη σε δήλωση με την οποία διαπίστωνε ότι η Μέση Ανατολή αντιμετωπίζει μια εξαιρετικά σοβαρή κρίση, και καλούσε τα δύο μέρη να αναλάβουν άμεση και ουσιαστική δράση για τον τερματισμό της αιματοχυσίας. Το Ευρωπαϊκό Συμβούλιο εξέφρασε την ιδιαίτερη ικανοποίησή του για την έκδοση της απόφασης αριθ. 1397 του ΣΑΗΕ, η οποία αντικατοπτρίζει την έντονη προσήλωση της διεθνούς κοινότητας στην εφαρμογή της απόφασης αυτής και έκρινε ότι η απόφαση αυτή θα πρέπει να εφαρμοσθεί επειγόντως ούτως ώστε να μπορέσουν δύο κράτη, το Ισραήλ και η Παλαιστίνη, να συνυπάρξουν ειρηνικά και σε συνθήκες ασφαλείας και να διαδραματίσουν πλήρως το ρόλο που τους αρμόζει στην περιοχή.

Η δήλωση αυτή παρέχει το πλαίσιο εντός του οποίου θα πρέπει, κατά τη γνώμη του Ευρωπαϊκού Συμβουλίου, να διαδραματίσει η ΕΕ το ρόλο της από κοινού με τα ενεχόμενα μέρη, για την επίτευξη του διττού στόχου της ίδρυσης ενός δημοκρατικού, βιώσιμου και ανεξάρτητου κράτους της Παλαιστίνης, τερματίζοντας την κατοχή του 1967, καθώς και του δικαιώματος του Ισραήλ να ζει μέσα σε ασφαλή και κατοχυρωμένα σύνορα, εγγυημένα από τις δεσμεύσεις της διεθνούς κοινότητας και ιδίως των αραβικών χωρών.

Η ΕΕ κάλεσε την Παλαιστινιακή Αρχή και τον Πρόεδρο Αραφάτ να καταβάλουν κάθε δυνατή προσπάθεια για τον τερματισμό της τρομοκρατίας και της ένοπλης Intifada, την εξάρθρωση όλων των τρομοκρατικών δικτύων και τη σύλληψη και δίωξη των δραστών των τρομοκρατικών ενεργειών. Κάλεσε την ισραηλινή κυβέρνηση να αποσύρει τις στρατιωτικές της δυνάμεις και να σταματήσει τις άνευ δίκης εκτελέσεις, να άρει τους αποκλεισμούς περιοχών και όλους τους περιορισμούς που έχει επιβάλλει στον παλαιστινιακό λαό και την ηγεσία του, και να παγώσει τους οικισμούς.

Το Συμβούλιο είναι πλήρως προσηλωμένο σε μια συνεχιζόμενη έντονη δέσμευση της ΕΕ να καταβάλει προσπάθειες για την επίλυση της σύγκρουσης και για την εξεύρεση μιας δίκαιας και διαρκούς ειρήνης. Προς τούτο, έχουν διατηρηθεί συνεχείς επαφές στοψηλότερο επίπεδο με Παλαιστινίους και Ισραηλινούς. Ο Πρόεδρος του Συμβουλίου, Υπουργός Εξωτερικών, κ. Piqu, επεσκέφθη την περιοχή κατά τις αρχές του έτους. Κατά την ίδια χρονική περίοδο, ο Ύπατος Εκπρόσωπος, κ. Solana, μετέβη ήδη δύο φορές στην περιοχή, ενώ ο Ειδικός Απεσταλμένος, κ. Moratinos, συνέχισε τις επί τόπου προσπάθειές του. Διαδοχικές επισκέψεις Υπουργών των κρατών μελών εξασφαλίζουν τη συνέχεια των διπλωματικών προσπαθειών.

Στα πλαίσια της διεθνούς κοινότητας, η ΕΕ διαδραματίζει καίριο ρόλο όσον αφορά την εξασφάλιση στενής επαφής και συντονισμού μεταξύ των κυρίων παραγόντων, σεψηλό επίπεδο και επί τόπου. Η ΕΕ κρίνει ότι είναι ουσιαστική η ανάληψη αποφασιστικής και συντονισμένης δράσης από μέρους της ΕΕ, των ΗΠΑ, των Ηνωμένων Εθνών, της Ρωσικής Ομοσπονδίας και των πλέον ενδιαφερομένων Αραβικών Χωρών, για την επίτευξη προόδου.

Σε εσωτερικό επίπεδο, η ΕΕ εξακολουθεί να διερευνά με εντατικό ρυθμό ιδέες που θα μπορούσαν να συμβάλουν στην επίτευξη προόδου όσον αφορά την ασφάλεια, καθώς και στο πολιτικό και οικονομικό μέτωπο. Η ΕΕ συνεχίζει επίσης τη χρηματοδοτική της στήριξη προς τα παλαιστινιακά εδάφη προκειμένου να συμβάλει στην αντιμετώπιση της δυσχερούς κοινωνικο-οικονομικής κατάστασης των Παλαιστινίων, στα πλαίσια τηςποστήριξης της Ειρηνευτικής Διαδικασίας στη Μέση Ανατολή.

Λόγω των προσφάτων εξελίξεων της κατάστασης, οι Υπουργοί Εξωτερικών της ΕΕ πραγματοποίησαν σύνοδο στο Λουξεμβούργο, στις 3 Απριλίου 2002.